Χρειάζομαι ένα αντίγραφο ποινικό μητρώου. Έχω γεννηθεί στη Θεσσαλονίκη, αλλά ζω στην πρωτεύουσα. Κατά συνέπεια, αν θέλω να το παραλάβω από την αρμόδια υπηρεσία, θα πρέπει να πάω στη Θεσσαλονίκη, ημέρα εργάσιμη. Κανένα πρόβλημα, αρκεί να το συνδυάσω με εκδρομή. Αυτήν την περίοδο δεν μπορώ. Ένας δικηγόρος μού είπε ότι μπορώ να πάρω αντίγραφο ποινικού μητρώου και από την αρμόδια υπηρεσία στον Άρειο Πάγο. Λάθος. Αυτό το χαρτί εκδίδεται μόνο από τον τόπο που έχεις γεννηθεί.

Είχα δύο επιλογές: να τηλεφωνήσω στο 1502 ή να επισκεφτώ το ΚΕΠ. Πήγα στο ΚΕΠ. Η υπάλληλος πήρε την ταυτότητά μου, συμπλήρωσε κάποια στοιχεία στον υπολογιστή, τύπωσε τρεις σελίδες και μου τις έδωσε προς έλεγχο και υπογραφή. Και μετά; Μετά η καλή υπάλληλος θα έστελνε τις σελίδες με φαξ στη Θεσσαλονίκη. Εκεί, μία άλλη υπάλληλος θα μαζέψει τις σελίδες, πιθανότατα μαζί με δεκάδες άλλες, από διάφορες περιοχές της χώρας. Και αφού βουτήξει στους φακέλους, θα εκδώσει το αντίγραφο ποινικού μητρώου, το οποίο και θα ταχυδρομήσει προς το ΚΕΠ. Λίγο ως πολύ έτσι λειτουργεί και η υπηρεσία του 1502.

Στην αρχή δεν έκανα ακραίες σκέψεις. Αναρωτήθηκα μόνο πόσο χρήματα θα εξοικονομούσαν οι δήμοι αν τα ΚΕΠ αντί για φαξ, έστελναν e-mail. Φανταστείτε πόσες χιλιάδες σελίδες τυπώνονται καθημερινά για αιτήσεις που μπορούν να υποβληθούν ηλεκτρονικά. Υπολογίστε μελάνια και τηλεπικοινωνιακά. Το e-mail είναι δωρεάν. Κι όμως, δεν συμβαίνει παντού. Να, ας δούμε, για παράδειγμα, την έκδοση αντίγραφου ποινικού μητρώου. Το υπουργείο Δικαιοσύνης λέει ότι βρίσκεται σε εξέλιξη η δημιουργία της ηλεκτρονικής υπηρεσίας. Μπράβο. Γιατί, όμως, οι υπηρεσίες του δεν αποδέχονται ηλεκτρονικά αιτήματα; Ναι, ξέρω, είναι μεγάλη συζήτηση. Αλλά με κάτι τέτοιες κουβέντες μιλάς στα σοβαρά περί ανάπτυξης. Στη Σκανδιναβία δεν αποκλείεται το αντίγραφο ποινικό μητρώου να έρχεται στο τηλέφωνό σου, με τον ΑΜΚΑ και ένα password να κάνεις τις δουλειές σου με το δημόσιο. Πες την ιδέα και άσε μετά ελληνικές επιχειρήσεις να την αναπτύξουν, μην αλυσοδένεσαι με τους καρχαρίες. Και κάντε τη ζωή μας πιο εύκολη.

Και για να προσλάβετε καλύτερη τροφή για σκέψη, συνεχίστε με αυτό το άρθρο, για τον πλούτο που βρίσκεται στα δημόσια δεδομένα.